**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 06.11.2023, ora 08:00 – 07.11.2023, ora 08:00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 07.11.2023, ora 07:00**

**RÂURI**

**Debitele au fost relativ staționare** pe râurile din bazinele: Vedea, Argeş, Ialomița, Siret, Prut, bazinul superior şi mijlociu al Oltului şi pe râurile din Dobrogea.

Pe cursurile mijlocii şi inferioare ale Turului, Someşului, Crasnei, Barcăului, Crişurilor, Mureşului, Begăi şi Timişului debitele au fost în creştere prin propagare, iar pe celelalte râuri au fost în general în scădere.

Debitele se situează la valori sub mediile multianuale lunare, cu coeficienți moduli cuprinși între 30-80%, mai mari (peste normalele lunare) pe râurile din bazinele: Vişeu, Iza, Tur, cursurile superioare ale Someşului, Mureșului, Jiului și Bistriței, pe unii afluenţi din bazinul inferior al Oltului și mai mici (sub 30%) pe râurile din bazinele hidrografice: Tazlău, Rm. Sărat, Bârlad, Jijia, pe afluenții din bazinele inferioare ale Jiului și pe râurile din Dobrogea.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi relativ staționare** pe râurile din bazinele: Olt, Vedea, Argeş, Ialomița, Siret, Prut şi pe râurile din Dobrogea.

Pe cursurile inferioare ale Someşului, Crasnei, Barcăului, Crişurilor, Mureşului, Begăi şi Timişului debitele vor fi în creştere prin propagare şi în general în scădere pe celelalte râuri.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

**Debitul la intrarea în țară (secțiunea Baziaș) în intervalul 06.11 – 07.11.2023 a fost în creștere, având valoarea de 5000 m3/s**, peste media multianuală a lunii noiembrie (4650 m3/s).

În aval de Porţile de Fier debitele au fost în creștere.

**Debitul la intrarea în țară (secțiunea Baziaș) va fi în creștere (5100 m3/s).**

În aval de Porțile de Fier debitele vor fi în creştere.

**2.** **Situaţia meteorologică în intervalul 06.11.2023, ora 09:00 –07.11.2023, ora 06:00**

**ÎN ŢARĂ**

Valorile termice s-au situat în continuare peste normele caracteristice datei în toată țara, cu cele mai mari abateri, de 8...12 grade, în est și local în sud. Cerul a fost variabil spre senin în regiunile extracarpatice, iar în rest au fost înnorări temporare și pe arii restrânse ploi slabe. În orele amiezii în centrul teritoriului și noaptea în nord-vest s-au semnalat descărcări electrice. În Carpații Meridionali la altitudini de peste 2000 m, trecător, precipitațiile au fost și sub formă de lapoviță și ninsoare. Vântul a suflat slab și moderat, cu intensificări la munte, îndeosebi în prima parte a intervalului, cu rafale de peste 80...100 km/h pe crestele Carpaților Orientali, dar la cote mai reduse și în restul masivelor, iar local și temporar pe parcursul zilei și în est, sud-est și pe arii mai restrânse în centru, cu viteze de 40...55 km/h. Temperaturile maxime s-au încadrat între 13 grade la Ocna Șugatag și Toplița și 24 de grade la Calafat, Focșani și Mangalia. La ora 6, valorile termice se încadrau între -3 grade la Miercurea Ciuc și 13 grade la Oravița, Sulina și Constanța-dig. Dimineață și noaptea pe arii restrânse a fost ceață.

*Observații: de ieri dimineață de la ora 6 au fost în vigoare 4 atenționări cod galben pentru fenomene meteorologice periculoase imediate, 2 emise de către SRPV Craiova și 2 emise de către SRPV Bacău.*

**LA BUCUREŞTI**

Vremea a fost frumoasă, iar valorile termice s-au menținut cu mult peste normele climatologice specifice datei. Cerul a fost mai mult senin, iar vântul a suflat slab și moderat. Temperatura maximă a fost de 21 de grade. La ora 6 se înregistrau 5 grade în Băneasa, 7 grade la Afumați și 9 grade la Filaret.

**3. Prognoza meteorologică în intervalul 07.11.2023, ora 09:00 –08.11.2023, ora 09:00**

**ÎN ŢARĂ**

Vremea se va menține mult mai caldă decât în mod normal la această dată, astfel că temperaturile maxime se vor situa între 14 și 24 de grade, iar cele minime între 4 și 14 grade, mai ridicate pe litoral spre 16 grade. Pe parcursul zilei cerul va fi variabil, temporar cu înnorări în regiunile vestice și nord-vestice, unde pe arii restrânse va ploua. Noaptea cerul se va înnora treptat în cea mai mare parte a țării, ploi vor fi în Banat, Crișana, Maramureș, Transilvania, local în Oltenia, Moldova și izolat în Muntenia, iar pe crestele montane vor fi posibile și ninsori. Pe suprafețe mici în vest, în special la munte, cantitățile de apă vor depăși 20...25 l/mp. Vântul va sufla slab și moderat, cu unele intensificări în zona montană înaltă. Mai ales spre sfârșitul intervalului și cu o probabilitate mai mare în sud-est pe alocuri se va forma ceață.

**LA BUCUREŞTI**

Vremea se va menține mult mai caldă decât în mod obișnuit la această dată, cu o temperatură maximă de 21...22 de grade și minimă de 7...9 grade. Cerul va fi variabil, cu înnorări sau ceață spre sfârșitul intervalului. Vântul va sufla în general slab.

1. ***CALITATEA APELOR***

**1. Pe fluviul Dunărea**

Nu au fost semnalate evenimente deosebite.

**2. Pe râurile interioare**

Nu au fost semnalate evenimente deosebite.

**3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate pentru perioada 03.11.2023-05.11.2023 în cadrul Reţelei Naţionale de Monitorizare, nu s-au constatat depășiri ale pragurilor de alertă pentru NO2 (dioxid de azot), SO2 (dioxid de sulf) și nici ale pragurilor de alertă și informare pentru O3 (ozon).

**A fost înregistrată depășirea valorii limită zilnice pentru indicatorul particule în suspensie PM10 (pulberi în suspensie cu diametrul sub 10 microni) la stațiile: PH-6 (mun. Ploiești) în data de 04.11.2023**. Concentrațiile au fost determinate în scop informativ, prin metoda nefelometrică, validarea valorilor urmând a fi efectuată după prelucrarea datelor obţinute prin metoda gravimetrică, care este metoda de referinţă în conformitate cu legislaţia naţională și europeană.

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

***Agenţia Naţională pentru Protecţia Mediului*** informează că pentru factorii de mediu urmăriţi nu s-au înregistrat depăşiri ale limitelor de avertizare/alarmare, conform OM 1978/2010, în intervalul 03.11.2023-06.11.2023 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

1. **În municipiul Bucureşti**

Nu au fost semnalate evenimente deosebite.

1. ***ALIMENTĂRI CU APĂ***

***Administraţia Bazinală de Apă Prut-Bârlad***

Judeţul Botoşani

Se menţine situaţia de restricţii în alimentarea cu apă pentru piscicultură la folosinţa: S.C. Pirania S.R.L. Botoşani - pepiniera piscicolă Havarna, prin reducerea debitelor la sursa r. Baseu - ac. Cal Alb corespunzător treptei a III-a de restricţii.

Se menţine Planul de restricţii în alimentarea cu apă - treapta a III-a, pentru A.N.I.F. Filiala Teritorială Moldova Nord-U.A Botoşani-Sistemul de irigaţii Movileni-Havarna, sursa ac. Cal Alb - r. Baseu.

Judeţul Iaşi:

Se menţine situaţia de restricţii în alimentarea cu apă pentru piscicultură la folosinţele:

- S.C. Noralex S.R.L. Iași, S.C. Piscicola S.R.L. Iași și S.C. CC & PES S.R.L. Iași prin reducerea debitelor la sursa r. Miletin – ac. Hălceni corespunzător treptei III de aplicare a restricțiilor;

- S.C. ACVACOM S.R.L. Iaşi prin reducerea debitelor la sursa r. Gurguiata – ac. Plopi corespunzător treptei III de aplicare a restricţiilor;

- S.C. MIHPES S.R.L. Iaşi prin reducerea debitelor la sursa r. Valea Oii – ac. Sarca corespunzător treptei III de aplicare a restricţiilor;

- S.C. APAVITAL S.A. Iași prin reducerea debitelor la sursa r. Bahlui – ac. Parcovaci corespunzător treptei III de aplicare a restricțiilor.

Judeţul Vaslui

Se menţin prevederile „Planului de restricţii şi folosire a apei în perioade deficitare”, astfel:

- treapta III - ANIF Filiala Teritorială de Îmbunătăţiri Funciare Vaslui-Amenajare de irigaţii Mânjeşti, sursa acumularea Mânjeşti;

- treapta III - pentru S.C. AQUAVAS S.A. Vaslui – Sucursala Vaslui din acumularea Soleşti.

 **DIRECȚIA COMUNICARE**